Predkladacia správa

V dňoch 20. a 21. marca 2003 sa v Bruseli uskutoční pravidelný jarný summit Európskej únie (zasadnutie Európskej Rady), ktorý je od roku 2000 venovaný hodnoteniu a rozvíjaniu tzv. Lisabonskej stratégie. Na zasadnutí Európskej rady v Lisabone v marci 2000 bol stanovený pre úniu nový strategický cieľ pre ďalšie desaťročie - vybudovať konkurencieschopnú a dynamickú ekonomiku založenú na vedomostiach, s väčšou sociálnou súdržnosťou a s vyššou mierou zamestnanosti. 

Na pracovný obed dňa 21. marca 2003 sú oficiálne pozvaní aj predstavitelia pristupujúcich a kandidátskych krajín. Oficiálnu delegáciu Slovenskej republiky povedie predseda vlády Slovenskej republiky Mikuláš Dzurinda. Členov vládnej delegácie budú ďalej tvoriť podpredseda vlády a minister financií Slovenskej republiky Ivan Mikloš, ktorý sa zúčastní na schôdzke ministrov financií/hospodárstva a minister zahraničných vecí Slovenskej republiky Eduard Kukan.